Robert Putnam

Robert David Putnam (født 1941 i Port Clinton i Ohio) er en amerikansk professor i statsvitenskap ved Harvard University.
Putnam er blant annet mannen bak «two-level game»-teorien, som antar at internasjonale avtaler kun vil bli suksessfullt inngått hvis de også har nasjonale fordeler. I sin nyeste bok, Our Kids (2015) hevder Putnam dessuten at ulikhet i det amerikanske samfunnet hindrer at unge amerikanere har like muligheter, uavhengig av foreldre og bakgrunn. Dette uthuler den amerikanske drømmen.


== «Two level game»-teorien ==
Modellen analyserer internasjonale forhandlinger mellom liberale demokratier som har samtidige forhandlinger på nasjonalt og internasjonalt nivå. På nasjonalt nivå forsøker makthaverne å fange opp innbyggernes og de nasjonale gruppenes holdninger og ut fra dette bygge allianser med disse. På internasjonalt nivå forsøker makthaverne å tilpasse seg de internasjonale ønskene på en måte som gjør at det ikke strider mot de nasjonale interessene. Det oppstår det Putnam kaller «win-set», når de nasjonale og internasjonale aktørers interesser overlapper hverandre når det oppstår mulighet for å forhandle frem en internasjonal avtale.


== Sosial kapital ==
I sin mest kjente og kontroversielle bok, Bowling Alone, argumenterer Putnam for at USA har gjennomgått en kollaps innen (sosial kapital) siden 1960-årene.
Her definerer han sosial kapital som summen av normer, tillit og nettverk.
Ifølge Putnam har sosial kapital både en avgrensende og en brobyggende karakter.
Avgrenset sosial kapital betegner sosiale bånd mellom personer som har fellestrekk som samme alder, interesser eller etnisitet. Brobyggende sosial kapital går på tvers av disse likhetene. Forskjellige grupper kan, ifølge Putnam, på samme tid være avgrensende og brobyggende; eksempelvis i en menighet, hvor det avgrenses over for andre trosretninger, men bygges bro over sosiale og etniske forskjeller.


== Den amerikanske drømmen ==
I sin nyeste bok, Our Kids (2015) argumenterer Putnam for at økende ulikhet har uthulet den amerikanske drømmen de siste tiårene. Putnam illustrerer denne tendensen ved bruk av beretninger om unge amerikaneres hverdag i dagens USA.


== Forfatterskap ==
The Beliefs of Politicians: Ideology, Conflict, and Democracy in Britain and Italy (1973)
The Comparative Study of Political Elites (1976)
Bureaucrats and Politicians in Western Democracies (med Joel D. Aberbach and Bert A. Rockman, 1981)
Hanging Together: Cooperation and Conflict in the Seven-Power Summits (med Nicholas Bayne, 1984, revidert 1987)
Diplomacy and Domestic Politics: The Logic of Two-Level Games. International Organization. 42 (sommer 1988): 427-460.
Making Democracy Work: Civic Traditions in Modern Italy (med Robert Leonardi og Raffaella Nanetti, 1993)
Bowling Alone: The Collapse and Revival of American Community (2000)
Democracies in Flux: The Evolution of Social Capital in Contemporary Society (Redaktør), Oxford University Press, (2002)
Better Together: Restoring the American Community (med Lewis M. Feldstein, 2003)
«E Pluribus Unum: Diversity and Community in the Twenty-first Century - The 2006 Johan Skytte Prize» i: Scandinavian Political Studies 30 (2), juni 2007
Age of Obama (skrevet sammen med Tom Clark og Edward Fieldhouse), Manchester University Press (2010)
American Grace: How Religion Divides and Unites Us (skrevet sammen med David Campbell) , Simon & Schuster (2010)
Our Kids: The American Dream in Crisis, Simon & Schuster (2015)


== Referanser ==


== Eksterne lenker ==
Biografi på harvard.edu